Drie dood, talle beseer ná bakkie omslaanDie bakkie wat omgeslaan het. (Foto: Verskaf) Drie mense is Maandagoggend dood nadat ’n afleweringsvoertuig op die R40 naby Hazyview in Mpumalanga omgeslaan het. Volgens Moeti Mmusi, woordvoerder van die provinsiale departement van gemeenskapsveiligheid, het die bakkie met verskeie insittendes omstreeks 07:00 omgeslaan. Drie mense is op die toneel dood verklaar terwyl een in ŉ kritieke toestand met ŉ lugambulans na die Rob Ferreira-hospitaal in Mbombela gevlieg is. Vier persone met ernstige beserings en 17 ander met geringe tot matige beserings is na die Matikwane-hospitaal en Themba-hospitaal in onderskeidelik Bushbuckridge en Kabokweni gehaas. Volgens Mmusi is die oorsaak van die motorongeluk nie in die stadium duidelik nie. ŉ Saak van strafbare manslag is by die polisie aanhangig gemaak, terwyl Gabisile Tshabalala, provinsiale LUR vir gemeenskapsveiligheid en sekuriteit, reeds die ongelukstoneel vanoggend besoek het. Tshabalala het ŉ beroep op motoriste gedoen om versigtiger te bestuur en die padreëls na te kom. Die LUR het ook haar medelye met die slagoffers se familie uitgespreek en diegene in hospitale ŉ spoedige herstel toegewens.